Müttəqi əl-Hindi

Əli ibn Hüsaməddin ibn Əbdülməlik ibn Qazıxan əl-Müttəqi əl-Hindi (; ) — hədis alimi və sufi.

 Bioqrafiyası 
Burhanpurda doğulub. Ailəsi Cavnpurludur. Uşaqlarında atasını itirib. İlk təhsilini Şah Bacan Burhanpuridən alıb. Müəlliminin vəfatından sonra Malva sultanı Qiyasəddin Şaha xidmət edib. Bir müddətdən sonra saray həyatından sıxılaraq sufiliyə yönəlib və Əbdülhəkim Çiştiyə mürid olub. Ardınca Multana gedərək, sülukunu Şeyx Hüsaməddinin yanında tamamlayıb. Bu minvalda da elm öyrənməklə məşğul olub. 1536-cı ildə Məkkəyə gedib. Burada Şeyx Əbül-Həsən əl-Bəkri müridi olub. Məhəmməd əs-Səqafidən Qadiriyyə, Şazəliyyə və Mədyəniyyə xəlifəliklərini alıb. Digər tərəfdən təhsil almağı davam etdirərək, İbn Həcər əl-Heytəmi kimi alimə tələbəlik edib. Hicri 944–961-ci (1537–1554) illər arasında sultan III Mahmudun dəvəti ilə Hindistana qayıdıb. Orada baş qazı təyin olunub. Qazılığı etirazlara səbəb olduğundan, sultanla münasibətlərinin pozulmaması üçün yenidən Məkkəyə qayıdıb. Həyatının sonuna kimi Məkkədə yaşayıb, mürid və tələbə yetişdirməyə davam edib. Hicri 975-ci (1567) ildə Məkkədə vəfat edib.

Müridlərindən Şeyx Əbdülvəhhab əl-Müttəqi (İthafüt-təqi fi fəzliş-Şeyx Əli əl-Müttəqi) ilə Əbdülqədir əl-Fəqihi (Qövlün-naqi fi mənaqibil-Müttəqi) onun haqqında əsər qələmə alıblar.

 Əsərləri 
Müttəqi əl-Hindi, ərəb və fars dillərində hədis, sufilik və digər sahələrə aid 100-dən çox əsər qələmə almışdır. Onlardan bəziləri bunlar:

 Kənzul-Ummal fi sünənil-Əqval vəl-Əfəl. Süyutinin "Cəmul-Cəvami", "əl-Camius-sağir" və "Ziyadətül-Cəmi" adlı əsərlərinə əsaslanan əsər.
 Müntəxabü Kənzil-ummal (I–VI, Qahirə 1895).
 Təbyinüt-turuq. Sufiliklə bağlı qələmə alınan əsər.
 əl-Bürhan fi əlaməti Mehdiyyi axiriz-zaman. Əsər Cəsim ibn Mühəlhəl tərəfindən nəşr edilmişdir (Küveyt 1988). Əsər həmçinin türk dilinə tərcümə olunmuşdur.

 İstinadlar 

Kateqoriya:Sünni müsəlman İslam alimləri
Kateqoriya:Hədis alimləri
Kateqoriya:Hənəfilər